62. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ.156 της 8/22 Οκτ. 1968 (ΦΕΚ  Α΄245) Περί εγκρίσεως της υπό του Ελληνικού Οργανισμού Τουρισμού αναληφθείσης προσπαθείας μεταβιβάσεως προς την ιδιωτικήν επιχειρηματικήν πρωτοβουλίαν των εκμεταλλευσίμων τουριστικών μονάδων ιδιοκτησίας του. Λαβόν υπ’ όψιν: α)Την υπ’ αριθ. 708 από 4.10.1968 απόφασιν του Εθνικού Συμβουλίου Οικονομικής Πολιτικής, και β)εισήγησιν του κ. Υπουργού Συντονισμού και επιληφθέν του θέματος της υπό του Ελληνικού Οργανισμού Τουρισμού (Ε.Ο.Τ.) εκποιήσεως των εις αυτόν ανηκουσών εκμεταλλευσίμων Τουριστικών Μονάδων (Ξενοδοχείων κλπ.) καθ’ άς (απόφασιν και εισήγησιν) κατέστη επιβεβλημένον, όπως, ο ως άνω Οργανισμός, απαλλαγή της διαχειρίσεως και εκμεταλλεύσεως των επιχειρηματικών μονάδων του, επειδή αύται εξεπλήρωσαν τον προορισμόν των από πλευράς υποκινήσεως της ιδιωτικής πρωτοβουλίας και διότι δια της περιελεύσεως αυτών εις την ιδιωτικήν πρωτοβουλίαν θα επιτευχθή η περαιτέρω ανάπτυξις αυτών κατά μέγεθος δια νέων επενδύσεων, εξυπηρετουμένης ούτω και της ευρυτέρας πολιτικής τουριστικής αναπτύξεως, πέραν δε τούτων θα υπάρξη αφ’ ενός συνέπεια προς την υπό του προγράμματος οικονομικής αναπτύξεως της χώρας ακολουθουμένην κατεύθυνσιν, υποκινήσεως της ιδιωτικής επιχειρηματικής δραστηριότητος και περιορισμού του κράτους εις έργα υποδομής και άσκησιν πολιτικής κινήτρων και αφ’ ετέρου θα παρασχεθή ευχέρεια εις τον Ε.Ο.Τ. δια την συγκέντρωσιν της δράσεώς του επί θεμάτων γενικής πολιτικής και εποπτείας της τουριστικής αναπτύξεως, αποφασίζει ομοφώνως: α)Εγκρίνει την υπό του Ελληνικού Οργανισμού Τουρισμού αναληφθείσαν προσπάθειαν μεταβιβάσεως προς την ιδιωτικήν επιχειρηματικήν πρωτοβουλίαν των εκμεταλλευσίμων τουριστικών μονάδων ιδιοκτησίας του. 2)Εγκρίνει την εφαρμογήν υπ’ αυτού, εν ταις ενεργείαις του, των ακολούθων αρχών: α)Εκτίμησις βάσει των υφισταμένων στοιχείων και των προβλέψεων του μακροχρονίου προγράμματος, της αποδοτικότητος εκάστης μονάδος. β)Εκτίμησις της αξίας των οικοπεδικών χώρων της μονάδος κατά τα υπό του οικείου κανονισμού του Ε.Ο.Τ. προβλεπόμενα. γ)Εκτίμησις της πραγματικής αξίας των κτιρίων και λοιπών εγκαταστάσεων κατά τα υπό του αυτού ως άνω Κανονισμού οριζόμενα. δ)Καθορισμός του ελαχίστου τιμήματος εκποιήσεως βάσει των ανωτέρω στοιχείων. ε)Επιβολή υποχρεώσεως του αγοραστού περί πραγματοποιήσεως νέας επενδύσεως επί του πωλουμένου ακινήτου, αναλόγου προς την έκτασιν του χώρου και τας ειδικάς συνθήκας της περιοχής από  πλευράς αναγκών προσφοράς τουριστικών υπηρεσιών και περί αποκλειστικής χρήσεως του ακινήτου δια τον δι’ όν η πώλησις σκοπόν επί μίαν τουλάχιστον 20ετίαν. 3)Εάν η κατά την ως άνω εκτίμησιν, αξία των χώρων του πωλουμένου, υπερβαίνη τα κατωτέρω ποσοστά της εκτιμωμένης αξίας του συνόλου της επ’ αυτών επενδύσεως (παλιάς και νέας) τότε αύτη θα περιορίζεται κατά τον υπολογισμόν του ελαχίστου τιμήματος εις τα ποσοστά ταύτα, αντιπροσωπεύοντα την επιχειρηματικήν αξίαν και ουχί την εμπορικήν τοιαύτην των γηπέδων, εν σχέσει προς το ύψος της επενδύσεως, τας επιβαλλομένας δεσμεύσεις χρήσεως και την αποδοτικότητα της επιχειρήσεως, ήτοι: 1.Αστικαί περιοχαί ποσοστόν                      35% 2.Ημιαστικαί περιοχαί ποσοστόν                 25% 3.Αγροτικαί περιοχαί ποσοστόν                  15% 4.Η εκποίησις θα διενεργείται εις πάσαν περίπτωσιν, δια προκηρύξεως δημοσίου πλειοδοτικού διαγωνισμού, εφαρμοζομένων κατά τα λοιπά των ισχυόντων παρά τω Ελληνικώ Οργανισμώ Τουρισμού. Δυνάμει της παρ. 2 άρθρ. 36 Ν.Δ. 1/1968 (τόμ. 1 σελ. 84,21) η εποπτεία επί του Ε.Ο.Τ. ανήκει εις το Υπουργείον Συντονισμού μεταφερομένης εις το Υπουργείον τούτο της παρά τω Υπουργείω Προεδρίας Κυβερνήσεως Υπηρεσίας Τουρισμού. Δια της υπ’ αριθ. 755 της 13/13 Φεβρ. 1971 αποφ. Υπ. Συντονισμού (ΦΕΚ Β΄ 120) η εποπτεία επί του Ε.Ο.Τ. ασκείται από 15ης Φεβρ. 1971 αποκλειστικώς υπό του Υπουργού Συντονισμού, επιφυλαττομένων των διατάξεων της παρ. 6 του άρθρ. 14 ΒΔ. 500/1970 (τόμ. 1 σελ. 84,33). Δια της αυτής αποφάσεως κατηργήθη η υπ’ αριθ. 4726/1969 (ΦΕΚ Β΄776) ομοία, δι’ ής η ως άνω εποπτεία είχεν ανατεθή εις τον Αναπληρωτήν Υπ. Συντονισμού. 